Vyf swaar gestraf na moord op egpaarVyf mense is swaar gestraf vir die brutale moord op Leon en Hetta Steyn in 2009 in hul huis in Hendriksdal naby Sabie in Mpumalanga. Nicholus Nyalunga (25), Robert Mgiba (22) en Wonder Mthombeni (21) is twee keer lewenslank tronk toe gestuur vir die dubbele moord. Hulle is ook elkeen tot 15 jaar tronkstraf gevonnis vir gewapende roof en 18 jaar vir die onwettige besit van vuurwapens en ammunisie. Cindy Sambo (36) en Dorah Sono (39) is elk tot 40 jaar tronkstraf gevonnis vir moord, 10 jaar vir roof en 15 jaar vir die onwettige besit van vuurwapens en ammunisie. Leon (52) en sy vrou Hetta (50), eienaars van die Artist Café, is op 29 Oktober 2009 met R4-gewere in hul huis doodgeskiet. Volgens die polisie was Sambo en Sono werknemers van die Steyn’s en het hulle vir Nyalunga, Mgiba en Mthombeni inligting gegee oor hoe om toegang tot die huis te verkry en die egpaar te beroof.